钦定古今图书集成/明伦汇编/官常典/第065卷 > 新蔡武哀王腾
## 钦定古今图书集成/明伦汇编/官常典/第065卷 > 新蔡武哀王腾

按《晋书高密文献王传》：“文献王泰子新蔡武哀王腾，
字元迈，少拜冗从仆射，封东嬴公，历南阳魏郡太守，
所在称职。征为宗正，迁太常，转持节宁北将军、都督
并州诸军事、并州刺史。惠帝讨成都王颖，六军败绩，
腾与安北将军王浚共杀颖所署幽州刺史和演，率
众讨颖。颖遣北中郎将王斌距战，浚率鲜卑骑击斌”，
腾为后系，大破之。颖惧，挟帝归洛阳，进腾位安北将
军。永嘉初，迁车骑将军、都督邺城守诸军事，镇邺。又
以迎驾之勋，改封新蔡王。初，腾发并州，次真定，值大
雪，平地数尺，营门前方数丈，雪融不积。腾怪而掘之，
得玉马高尺许，表献之。其后公师藩与平阳人汲桑
等为群盗，起于清河鄃县，众千馀人，寇顿丘，以葬成
都王颖为辞，载颖主而行，与张泓故将李丰等将攻
邺。腾曰：“孤在并州七年，胡围城不能克，汲桑小贼，何
足忧也！”及丰等至，腾不能守，率轻骑而走，为丰所害。
四子：虞、矫、绍、确。虞有勇力。腾之被害，虞逐丰，丰投水
而死。是日，虞又矫诏并钜鹿太守崔曼、车骑长史羊
桓、从事中郎蔡充等，又为丰馀党所害，及诸名家流
移依邺者，死亡并尽。初，邺中虽府库虚竭，而腾资用
甚饶，性俭啬，无所振惠，临急，乃赐将士米可数升，帛
各丈尺，是以人不为用，遂致于祸。及苟晞救邺，桑还
平阳，于时盛夏，尸烂坏，不可复识。腾及三子骸骨不
获。庶子确立。